《赠庾翼诗》
魏晋·王胡之

仪凤厉天，腾龙陵云。昂昂猗人，逸足绝群。温风既畅，玉润兰芬。

逸彼春零，流津烟煴。

邓林伊何，蔚蔚其映。流芳伊何，鉴犹水镜。通广外润，雅裁内正。

降巳顺时，志存急病。

戎马生郊，王路未夷。螳螂举斧，鲸鲵轩鳍。矫矫吾子，劬劳王师。

单醴投川，饮者逸归。昆岭载崇，太阳增辉。

江海能大，上善居下。侯王得尊，心同触寡。废我处冲，虚怀无假。

待来制器，逸彼炉冶。天下何事，去其害马。

友以淡合，理随道泰。余与夫子，自然冥会。暂面豁怀，倾枕解带。

玉液相润，琼林增蔼。心齐飞沈，相望事外。譬诸龙鱼，陵云潜濑。

稷契赞时，巢由亢矫。辅汉者房，遁迹者皓。妙善自同，外内臣道。

子光齐鲁，余守严老。

元直言归，武侯解鞅。子鱼司契，幼安独往。神齐玄一，形寄为两。

苟体理分，动寂忘象。仰味高风，载咏载想。

回驾蓬庐，独游偶影。陵风行歌，肆目崇岭。高丘隐天，长湖万顷。

可以垂纶，可以啸咏。取诸匈怀，寄之匠郢。

作者简介：（?—349）东晋琅邪临沂人，字修龄。王廪子。尝在东山甚贫乏。陶侃子陶范为乌程令，赠米一船，不受。好谈谐，善属文，为当世所重。能闭目投壶。历郡守、侍中、丹阳尹。石虎死，朝廷欲绥辑河洛，以为西中郎将、司州刺史。以疾固辞，未行而卒。